
Ne-am aranjat. MApN vrea să plătească în avans armamentul și să 
renunţe la orice fel de garanții 


Ministerul Apărării vrea să schimbe legea și să aplice tactica plăţii integrale a 
produselor militare, utilizată cu SUA, și pentru achiziţiile comune cu statele UE. 
Mai mult, pe lângă plata integrală pentru armament, care nu se știe când și dacă 
va fi livrat, ministerul va renunţa și la garanţiile bancare, prevăzute acum în 
legislaţie. Motivul halucinant invocat este că, din 2022 până în prezent, statele 
membre nu reușesc să ajungă la un acord privind achiziţiile comune. 


MApN vrea să instituie excepţii pentru achiziţiile în comun de armament cu alte state UE 
de la obligativitatea beneficiarilor de avansuri de a pune la dispoziţia ordonatorilor de 
credite scrisori de garanţie bancară sau alte garanții constituite în temeiul legii, precum și 
de la acordarea avansului într-un cuantum de maximum 30% din valoarea produselor 
militare. Ministerul invocă faptul că agresiunea Rusiei împotriva Ucrainei ar fi avut un 
impact negativ asupra securității UE și a statelor membre, acest lucru necesitând sporirea 


semnificativă a capacităţii țărilor Uniunii Europene de acoperire a deficitelor cele mai 
urgente și mai critice. 


Totodată, în 2022, Comisia Europeană a propus un instrument specific pe termen scurt, 
menit să stimuleze statele membre să aibă în vedere, în mod voluntar, efectuarea de 
achiziții publice în comun. În conformitate cu reglementările europene, achiziția în comun 
trebuie efectuată de autoritatea contractantă din statul membru participant în 
conformitate cu dispoziţiile naţionale ale statului membru în care își are sediul autoritatea 
contractantă. “După cum rezultă din Comunicarea comună către Parlamentul European, 
Consiliu, Comitetul Economic și Social European și Comitetul Regiunilor din 5 martie 
2024, se impune identificarea posibilelor proiecte de interes comun pentru a concentra 
efortul UE și finanțarea programelor, dat fiind că programele de cooperare pentru 
armamente ale statelor membre s-au confruntat cu provocări semnificative și sunt 
subminate de o lipsă de instrumente proporționale cu complexitatea lor, acest lucru 
ducând adesea la întârzieri și depășiri ale costurilor ”, susține MApN. 


Interese de securitate 


Deși statul este pregătit să renunţe la singurul sistem de apărare Patriot, cumpărat cu 
bani grei de la americani, pentru a-l face cadou Ucrainei, Ministerul Apărării reclamă că 
neadoptarea măsurilor solicitate ar pune în pericol securitatea națională. 


"Neadoptarea măsurilor propuse ar avea drept consecințe neparticiparea autorităţilor 
contractante din România la procedurile de atribuire a contractelor de achiziţii în domeniul 
apărării, organizate în comun cu statele membre UE. Acest lucru ar avea un impact 
negativ asupra interoperabilității cu forţele aliate și partenere, ceea ce ar reduce 
semnificativ posibilitățile de asigurare a capacităţilor necesare protejării în timp real a 
intereselor naționale de securitate. Totodată, ar antrena consecinţe grave din perspectiva 
capacității României de a-și îndeplini angajamentele asumate”, se arată în nota de 
fundamentare a proiectului de ordonanţă de urgenţă elaborat de MApN. 


Excepţie la excepţie 


În Ordonanţa de Urgenţă 57/2015, MApN primise deja derogare de la Legea finanțelor 
publice, astfel că instituţiei i se permitea utilizarea fondurilor publice pentru plata în avans 
a echipamentelor militare, avans care nu putea depăși, însă, cuantumul de 30% din 
valoarea produselor. În plus, beneficiarii acestora aveau obligația de a pune la dispoziţia 
ordonatorilor de credite scrisori de garanţie bancară a căror valoare nu putea fi mai mică 
decât suma plătită sub formă de avans. Singurele exceptate de la aceste reguli erau 
achizițiile făcute de la organizaţii internaţionale sau de la guvernele altor state, unde intra 
doar SUA, care s-a eschivat întotdeauna de la compensările din Legea offset-ului. Acum 
excepţia se va aplica și celorlalte state UE, distrugând și ideea de offset, care ar fi 
însemnat o gură de oxigen pentru industria de armament din România, pusă pe butuci de 
guvernanți. 


